ไทยครองแชมป์อาเซียน ซื้อประกันสุขภาพสูงสุด
ธนาคารโลก หรือ World Bank เผยผลการวิจัยการเข้าถึงระบบการเงินการธนาคารของประชากรใน 148
2 ส.ค. 2555

โดย...วารุณี อินวันนา
ธนาคารโลก หรือ World Bank เผยผลการวิจัยการเข้าถึงระบบการเงินการธนาคารของประชากรใน 148 ประเทศทั่วโลกรวมถึงประเทศไทย มีผลต่อการซื้อประกันสุขภาพด้วยตนเอง เฉพาะกลุ่มประชาคมเศรษฐกิจอาเซียน ไทยเป็นอันดับ 1 ซื้อประกันสุขภาพเองสูงสุด ขณะที่ไทยรีฯ ชี้แนวโน้มตลาดสุขภาพไทยโตก้าวกระโดด หากดึงวัยเริ่มต้นทำงาน 9 ล้านคน เป็นลูกค้าได้สำเร็จ
สำนักวิจัยและสถิติ บริษัท ไทยรับประกันภัยต่อ สรุปงานวิจัยของธนาคารโลก พบว่า ปี 2554 ประชากรในประเทศที่กำลังพัฒนาได้ซื้อประกันสุขภาพ หรือประกันรักษาพยาบาลเพิ่มเติมจากความคุ้มครองที่ได้รับจากระบบประกันสุขภาพแห่งชาติเพียง 17% เมื่อเทียบกับในประเทศที่มีรายได้ต่อประชากรที่ต่ำมีผู้ที่ซื้อประกันสุขภาพด้วยตนเองเพียง 2% เท่านั้น
นอกจากนี้ กลุ่มคนที่มีอาชีพทำไร่ ทำนา ป่าไม้ และประมงในประเทศที่กำลังพัฒนา มีการซื้อประกันภัยเพื่อคุ้มครองพืชผล ประกันภัยฝน หรือปศุสัตว์ของตนเองประมาณ 6% 
สำหรับประเทศไทยธนาคารโลกจัดให้เป็นประเทศที่มีรายได้ปานกลางระดับสูง (UpperMiddle Income) โดยสัดส่วนประชากรที่ครอบครองบัญชีของสถาบันการเงินในระบบที่มีอายุเกินกว่า 15 ปีขึ้นไป สูงถึง 73% และในจำนวนนี้มี 24% ที่ได้ซื้อประกันจากผู้ให้บริการภาคเอกชน เพื่อรองรับกับค่าใช้จ่ายด้านสุขภาพของตนเองในปี 2554 ที่ผ่านมา
หากเทียบกับกลุ่มประชาคมเศรษฐกิจอาเซียน (Asean Economic Community) ประกอบด้วย มาเลเซีย ลาว อินโดนีเซีย เวียดนาม สิงคโปร์ ฟิลิปปินส์ กัมพูชา และไทย ประเทศไทยเป็นอันดับ 2 ที่มีบัญชีกับสถาบันการเงินในระบบรองจากสิงคโปร์
นอกจากนี้ ไทยถูกจัดเป็นอันดับที่ 1 ที่มีการซื้อประกันสุขภาพ หรือประกันรักษาพยาบาลของตนเองในกลุ่มอาเซียน 8 ประเทศ อันดับ 2 คือ เวียดนาม และอันดับ 3 คือ มาเลเซีย
อย่างไรก็ตาม ธนาคารโลก กล่าวว่า แม้การเข้าถึงสถาบันการเงินในระบบเป็นไปอย่างค่อนข้างทั่วถึงในประเทศไทย และการซื้อประกันสุขภาพสูงสุดในอาเซียน แต่อัตราการเข้าถึงระบบประกันสุขภาพเอกชนยังอยู่ในระดับที่ค่อนข้างต่ำ โดยเฉพาะในกลุ่มประชากรที่มีวัยอยู่ระหว่าง 1524 ปี
ขณะที่แนวโน้มตลาดประกันสุขภาพในไทย สำนักวิจัยและสถิติ บริษัท ไทยรับประกันภัยต่อ คาดว่ายังเติบโตไปได้อีกมาก เพราะจากการทำวิจัยเรื่อง “การเข้าถึงประกันสุขภาพของคนไทย” พบว่า วัยเริ่มต้นทำงาน 9 ล้านคน ยังไม่ซื้อประกันสุขภาพ ซึ่งเป็นกลุ่มตลาดเป้าหมายใหญ่ที่มีศักยภาพของประกันสุขภาพ
จำนวนคน 9 ล้านคน ได้จากการนำข้อมูลวิจัยของธนาคารโลก มาพิจารณาร่วมกับจำนวนประชากรที่จดทะเบียนทั่วประเทศในปี 2553 ของสำนักงานสถิติแห่งชาติ ประเมินว่าชาวไทยที่มีอายุมากกว่า 15 ปีขึ้นไป มีจำนวนเกือบ 40 ล้านคน ในปี 2554 ไม่ได้ซื้อประกันสุขภาพ หรือประกันรักษาพยาบาลสำหรับตนเอง และ 50% ของ 40 ล้านคน เป็นผู้ชาย
ในจำนวนชาวไทยที่มีอายุมากกว่า 15 ปีขึ้นไป 40 ล้านคน แยกเป็นคนที่อายุ 24 ปีขึ้นไป 79% หรือ 30.8 ล้านคน ส่วนคนที่อายุระหว่าง 15-24 ปี มี 21% ซึ่งในจำนวนนี้มี 11% หรือประมาณ 10 ล้านคน ที่ซื้อประกันสุขภาพในปี 2554 
ขณะที่อีกประมาณ 9 ล้านคน ที่ยังไม่ได้ซื้อประกันสุขภาพ ซึ่งเป็นฐานลูกค้ามีขนาดใหญ่ของตลาดประกันสุขภาพในไทย
สำนักวิจัยและสถิติ กล่าวว่า เป็นความท้าทายที่สำคัญของธุรกิจประกันภัย ในการที่จะเปลี่ยนความท้าทายเหล่านี้ให้เป็นโอกาสทางธุรกิจ โดยการใส่ใจต่อลักษณะ พฤติกรรม และความต้องการของผู้บริโภค ควบคู่กับการเสริมสร้างความเข้าใจให้กับประชาชนคนไทย ให้เห็นประโยชน์จากการบริหารจัดการความเสี่ยงด้านสุขภาพที่เป็นไปอย่างเหมาะสมและเพียงพอ